葛藴作巫山高愛其飄逸因亦作兩篇  其一
作者：王安石
朝代：宋

paragraphs: 巫山高，十二峰。
上有往來飄忽之猨猱，下有出沒瀺灂之蛟龍，中有倚薄縹緲之神宮。
神人處子冰雪容，吸風飲露虛無中。
千歲寂寞無人逢，邂逅乃與襄王通。
丹崖碧嶂深重重，白月如日明房櫳。
象床玉几來自從，錦屏翠幔金芙蓉。
陽臺美人多楚語，秖有纖腰能楚舞，爭吹鳳管鳴鼉鼓。
那知襄王夢時事，但見朝朝暮暮長雲雨。